b'\n_START_ARTICLE_\nJosip Leskovar\n_START_SECTION_\n\xc5\xbdivljenjepis\n_START_PARAGRAPH_\nJosip Leskovar se je rodil 15. marca 1875 v \xc4\x8cadramu pri Oplotnici. Pravo je \xc5\xa1tudiral na Dunaju in bil leta 1902 promoviran za doktorja. _NEWLINE_Od leta 1910 je deloval kot odvetnik v Mariboru. Nem\xc5\xa1ki okupator mu je leta 1941 onemogo\xc4\x8dil opravljanje advokature. Moral je tudi zapustiti Maribor. Po osvoboditvi je deloval kot pravni referent do upokojitve leta 1948. Umrl je leta 1965 v Mariboru. _NEWLINE_Josip Leskovar je bil znan govornik.\n_START_SECTION_\nDru\xc5\xbebeno delovanje\n_START_PARAGRAPH_\nPo letu 1910 je vodil organizacijo Slovenske stra\xc5\xbee v Mariboru. Leta 1918 je postal \xc4\x8dlan Narodnega sveta za \xc5\xa0tajersko. Kot na\xc4\x8delnik obrambnega odseka je 23. novembra izposloval dovoljenje za razoro\xc5\xbeitev nem\xc5\xa1ke mestne garde. Voja\xc5\xa1ko operacijo je vodil general Rudolf Maister Vojanov. Vlada je Leskovarja imenovala za vladnega komisarja, ki je iz rok predstojnika zastopa Ivana Schmidererja prevzel v nekdanji kresijski stavbi na Koro\xc5\xa1ki cesti okrajni zastop Maribor kot organ okrajne samouprave. Na\xc4\x8delnik okrajnega zastopa je bil do leta 1926. Bil je vladni komisar za Maribor in mariborski \xc5\xbeupan. _NEWLINE_Ker je leta 1927 postal predsednik mariborske oblastne skup\xc5\xa1\xc4\x8dine in oblastnega odbora, se je zaradi prezaposlenosti odpovedal ponovni kandidaturi za \xc5\xbeupana mesta Maribor ob ob\xc4\x8dinskih volitvah decembra istega leta. Ti dol\xc5\xbenosti je opravljal do leta 1929. _NEWLINE_Politi\xc4\x8dno je deloval v nekdanji Slovenski ljudski stranki in pozneje v JRZ. Bil je \xc4\x8dlan pokrajinskega odbora SLS na \xc5\xa0tajerskem._NEWLINE_Leta 1940 je predlagal ustanovitev Banovine Slovenije.\n_START_SECTION_\n\xc5\xbdupanovanje\n_START_PARAGRAPH_\nLeskovar je bil leta 1920 postavljen za vladnega komisarja za Maribor. Dol\xc5\xbenost je opravljal do leta 1921._NEWLINE_Leta 1924 je bil izvoljen za mariborskega \xc5\xbeupana. Dol\xc5\xbenost \xc5\xbeupana je opravljal do leta 1927.  _NEWLINE_Leta 1920 se je za\xc4\x8delo mesto oskrbovati z elektri\xc4\x8dno energijo preko 15 km dolgega 100 kV daljnovoda iz dravske hidroelektrarne Fala. Elektri\xc4\x8dno podjetje je postalo kmalu najpomembnej\xc5\xa1e mestno podjetje, mestna plinarna pa se je morala preusmeriti iz izdelave mestnega plina za razsvetljavo k drugim porabnikom. Zaradi velikih stanovanjskih potreb je ob\xc4\x8dina za\xc4\x8dela leta 1925 obse\xc5\xbeno stanovanjsko gradnjo. Leta 1926 je bilo ustanovljeno mestno avtobusno podjetje. Leta 1927 so za\xc4\x8deli voziti avtobusi na mestnih in okoli\xc5\xa1kih progah.'